**Териториално статистическо бюро - Югоизток**

Отдел „Статистически изследвания - Сливен“

**ДЕЙНОСТ НА МЕСТАТА ЗА НАСТАНЯВАНЕ В ОБЛАСТ СЛИВЕН**

**ПРЕЗ АВГУСТ 2025 ГОДИНА**

През август 2025 г. в област Сливен са функционирали 53 обекта с 10 и повече легла - хотели, мотели, къмпинги, хижи и други места за краткосрочно настаняване, с 821 стаи и 1 740 легла в тях. В сравнение с август 2024 г. общият брой на местата за настаняване, функционирали през периода, намалява със 7.0%.

Общият брой на нощувките във всички места за настаняване през август 2025 г. е 10 230, или с 0.4% по-малко в сравнение със същия месец на предходната година. Българските граждани са реализирали 8 343 нощувки, а чуждите - 1 887.

**Фиг. 1. Реализирани нощувки в местата за настаняване в област Сливен по месеци**

Броят на пренощувалите лица[[1]](#footnote-1) в местата за настаняване през август 2025 г. се увеличава с 1.0% в сравнение със същия месец на 2024 г. и достига 5 693 души. Българските граждани, нощували в местата за настаняване през август 2025 г., са 4 792 и са реализирали средно по 1.7 нощувки. Чуждите граждани са 901 и са реализирали средно по 2.1 нощувки.

Общата заетост на леглата в местата за настаняване през август 2025 г. е 19.0% и се е увеличила с 0.5 процентни пункта в сравнение с август 2024 година.

**Фиг. 2. Пренощували лица в местата за настаняване в област Сливен по месеци**

Приходите от нощувки през август 2025 г. достигат 774.8 хил. лв., като 594.1 хил. лв. са от български граждани, а 180.7 хил. лв. - от чужди граждани.

**Фиг. 3. Приходи от нощувки в местата за настаняване в област Сливен по месеци**

**Методологични бележки**

От 2012 г. статистическото изследване на **дейността на местата за настаняване** се провежда месечно в съответствие с Регламент № 692/2011 на Европейския парламент и на Съвета относно европейската статистика на туризма и Регламент № 1051/2011 на Европейската комисия за прилагане на Регламент № 692/2011 на Европейския парламент и на Съвета относно европейската статистика на туризма по отношение на структурата на отчетите за качеството и предаването на данните.

В наблюдението се включват категоризираните хотели, къмпинги и други места за краткосрочно настаняване с 10 и повече легла, функционирали през съответния отчетен период.

В показателя **други места за краткосрочно настаняване** са обхванати вилни и туристически селища, хостели, къщи за гости, бунгала, почивни домове, хижи, частни квартири и апартаменти и други места за краткосрочно настаняване.

**Легладенонощия в експлоатация** е максималният капацитет на разкритите легла за всеки ден от отчетния месец.

В **приходите от нощувки** в местата за настаняване са включени сумите, заплатени от гостите, без стойността на допълнителните услуги.

Повече информация и данни за Местата за настаняване са достъпни на сайта на НСИ - [www.nsi.bg](http://www.nsi.bg), раздел [„Места за настаняване“](https://www.nsi.bg/bg/content/1971/%D0%BC%D0%B5%D1%81%D1%82%D0%B0-%D0%B7%D0%B0-%D0%BD%D0%B0%D1%81%D1%82%D0%B0%D0%BD%D1%8F%D0%B2%D0%B0%D0%BD%D0%B5), [Дейност на местата за настаняване](https://www.nsi.bg/bg/content/1974/%D0%BC%D0%B5%D1%81%D0%B5%D1%87%D0%BD%D0%B8-%D0%B4%D0%B0%D0%BD%D0%BD%D0%B8%20) и в [Информационната система ИНФОСТАТ](https://infostat.nsi.bg/infostat/pages/module.jsf?x_2=237).

1. Съгласно указания на Евростат бежанците от Украйна не са включени в изследването. [↑](#footnote-ref-1)